รู้จักกับ KLM สายการบินที่เก่าแก่สุดในโลก
รู้ไหมว่าสายการบินที่เก่าแก่ที่สุดในโลกคือ DELAG ซึ่งเป็นสายการบินเยอรมัน อย่างไรก็ตาม ปัจจุบัน สายการบินแห่งนี้ไม่ได้ให้บริการแล้ว ดังนั้น ถ้าถามว่า สายการบินที่เก่าแก่ที่สุดและยังดำเนินการอยู่คือสายการบินอะไร  คำตอบก็คือ สายการบินแห่งชาติของเนเธอร์แลนด์ ที่มีชื่อว่า “KLM”
5 ก.พ. 2563

รู้จักกับ KLM สายการบินที่เก่าแก่สุดในโลก /โดย ลงทุนแมน
รู้ไหมว่าสายการบินที่เก่าแก่ที่สุดในโลกคือ DELAG ซึ่งเป็นสายการบินเยอรมัน
อย่างไรก็ตาม ปัจจุบัน สายการบินแห่งนี้ไม่ได้ให้บริการแล้ว
ดังนั้น ถ้าถามว่า สายการบินที่เก่าแก่ที่สุดและยังดำเนินการอยู่คือสายการบินอะไร
คำตอบก็คือ สายการบินแห่งชาติของเนเธอร์แลนด์
ที่มีชื่อว่า “KLM”
สายการบินนี้มีเรื่องราวน่าสนใจอย่างไร
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
KLM ชื่อเต็มในภาษาดัตช์คือ Koninklijke Luchtvaart Maatschappij N.V. ก่อตั้งขึ้นในปี 1919 โดยกลุ่มวิศวกรชาวดัตช์จำนวน 8 คน ซึ่งปัจจุบัน KLM นั้นมีอายุกว่า 100 ปีแล้ว
ปี 1920 เที่ยวบินแรกของ KLM เดินทางจากอัมสเตอร์ดัม เมืองหลวงของเนเธอร์แลนด์สู่ลอนดอน เมืองหลวงของอังกฤษ
ปี 1924 เที่ยวบินแรกของ KLM ที่เดินทางข้ามทวีปคือ จากอัมสเตอร์ดัมสู่ปัตตาเวีย ที่ปัจจุบันคือ จาการ์ตา เมืองหลวงของอินโดนีเซีย ซึ่งน่าสนใจว่าการเดินทางครั้งนั้นใช้เวลามากกว่า 1 สัปดาห์ เทียบกับปัจจุบันที่ใช้เวลาเพียง 15 ชั่วโมงเท่านั้น
แม้ว่า KLM มีการเปลี่ยนรูปโฉมโลโก้ให้ทันสมัยตลอดเวลา แต่สิ่งหนึ่งที่คงความเป็นเอกลักษณ์ก็คือ โลโก้ของสายการบิน KLM นั้น จะมีรูปมงกุฎอยู่บนชื่อ KLM เนื่องจากพระราชินี Wilhelmina แห่งประเทศเนเธอร์แลนด์ ทรงมอบชื่อให้แก่สายการบินแห่งนี้
ในปี 2004 ถือเป็นการเปลี่ยนแปลงครั้งสำคัญของ KLM เมื่อ KLM และ Air France สายการบินประจำชาติของฝรั่งเศสได้ทำการควบกิจการกัน และใช้ชื่อว่า Air France–KLM
ปัจจุบัน ผู้ถือหุ้นใหญ่ของบริษัทก็คือ รัฐบาลของทั้ง 2 ประเทศ โดยรัฐบาลฝรั่งเศสถือหุ้นอยู่ 14.3% ขณะที่รัฐบาลเนเธอร์แลนด์ถือหุ้นอยู่ 14%
อย่างไรก็ตาม แม้ว่าทั้ง 2 สายการบินจะมีการควบรวมกัน แต่ทั้งคู่ยังให้บริการแบบแยกกันอยู่ ทำให้มีการใช้ชื่อและโลโก้แยกจากกัน
ข้อมูลสถิติการขนส่งผู้โดยสารของ Air France–KLM 
ปี 2014 ให้บริการผู้โดยสาร 87.3 ล้านคน
ปี 2018 ให้บริการผู้โดยสาร 101.4 ล้านคน
ซึ่งในปี 2018 Air France–KLM ทำการบินสู่จุดหมายมากกว่า 314 แห่ง ใน 116 ประเทศทั่วโลก
รายได้และกำไรของ Air France–KLM
ปี 2017 รายได้ 872,000 ล้านบาท กำไร 5,500 ล้านบาท
ปี 2018 รายได้ 893,000 ล้านบาท กำไร 13,800 ล้านบาท
กำไรปี 2017 ที่ต่ำลง เนื่องจากปัญหาภายในองค์กร โดยเฉพาะการประท้วงหยุดงานของพนักงาน
ขณะที่ปี 2018 เหตุดังกล่าวคลี่คลายลง รวมทั้งบริษัทมีการควบคุมต้นทุนที่ดีขึ้น ทำให้กำไรปรับตัวเพิ่มขึ้น
โดยในปี 2018 รายได้ทุกๆ 100 บาทนั้นจะเกิดมาจาก
Air France จำนวน 62 บาท
KLM จำนวน 38 บาท
ปัจจุบัน หุ้นของบริษัทได้จดทะเบียนอยู่ในตลาดหลักทรัพย์ของยุโรปที่ชื่อว่า Euronext โดยมีมูลค่าบริษัทประมาณ 136,000 ล้านบาท ใหญ่กว่าบริษัทการบินไทยประมาณ 10 เท่า..
แต่ถ้าถามว่าบริษัทสายการบินที่มีมูลค่าบริษัทสูงที่สุดในโลกคืออะไร?
คำตอบคือ สายการบิน Delta Air Lines ของสหรัฐอเมริกา ซึ่งปัจจุบันก็ได้ถือหุ้นใน Air France–KLM จำนวน 8.8% คิดเป็นมูลค่าเงินลงทุนประมาณ 12,000 ล้านบาท
ปัจจุบัน Delta Air Lines มีมูลค่าบริษัทกว่า 1.3 ล้านล้านบาท หรือใหญ่กว่าหุ้นการบินไทยถึง 100 เท่า..
ปิดท้ายด้วยข้อมูลที่น่าสนใจ
สนามบินดอนเมืองของไทย นับเป็นหนึ่งในสนามบินนานาชาติที่เก่าแก่มากที่สุดแห่งหนึ่งในโลก เพราะเปิดดำเนินการมาตั้งแต่ปี 1914 หรือเมื่อ 106 ปีที่แล้ว และสายการบินพาณิชย์รายแรกที่เดินทางมาถึงสนามบินดอนเมืองในปี 1924 ก็คือ สายการบิน KLM นั่นเอง..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
References
-
-
-
-
-
-